《留别京中诸友四首 其四》
明代·王渐逵

翩翩双翠羽，灿灿青珠树。饮啄日相呼，自谓千载遇。

廿年构高巢，终朝异分去。一在天汉津，一居越溪渚。

西北何寥寥，相望日延伫。缠曜知回天，百川亦东注。

矢音莫遐遗，云会在俦侣。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。